b'\n_START_ARTICLE_\nJuhana Yrj\xc3\xb6 II\n_START_PARAGRAPH_\nJuhana Yrj\xc3\xb6 II (31. toukokuuta 1613 Dresden \xe2\x80\x93 22. elokuuta 1680 Freiberg) oli Saksin vaaliruhtinas vuosina 1656\xe2\x80\x931680._NEWLINE_Juhana Yrj\xc3\xb6 II oli vaaliruhtinas Juhana Yrj\xc3\xb6 I:n vanhin poika ja tuli is\xc3\xa4ns\xc3\xa4 seuraajaksi vuonna 1656. Juhana Yrj\xc3\xb6 I oli testamentissaan m\xc3\xa4\xc3\xa4r\xc3\xa4nnyt valtakuntansa jaettavaksi nelj\xc3\xa4n poikansa kesken, ja Juhana Yrj\xc3\xb6 II solmi vuonna 1657 kolmen veljens\xc3\xa4 kanssa sopimuksen, jonka oli tarkoitus ennaltaehk\xc3\xa4ist\xc3\xa4 mahdolliset kiistat perint\xc3\xb6maista. Vuonna 1664 h\xc3\xa4n solmi yst\xc3\xa4v\xc3\xa4lliset suhteet my\xc3\xb6s Ludvig XIV:n Ranskaan, mutta Saksissa vallinneen ranskalaisvastaisen mielialan vuoksi h\xc3\xa4n tasapainotteli ulkopolitiikassaan Ranskan ja Habsburg-keisarien v\xc3\xa4lill\xc3\xa4. Juhana Yrj\xc3\xb6 II keskittyi kuitenkin valtakaudellaan ensisijaisesti kulttuuriel\xc3\xa4m\xc3\xa4n kehitt\xc3\xa4miseen ja ylellisen hovin yll\xc3\xa4pit\xc3\xa4miseen. H\xc3\xa4n perusti Saksan ensimm\xc3\xa4isen teatterin, kutsui hoviinsa ulkomaisia muusikoita, j\xc3\xa4rjesti jatkuvasti erilaisia festivaaleja ja tapahtumia ja rakennutti p\xc3\xa4\xc3\xa4kaupunkiinsa Dresdeniin n\xc3\xa4ytt\xc3\xa4vi\xc3\xa4 rakennuksia. Suurten menojensa vuoksi h\xc3\xa4n joutui vuonna 1661 my\xc3\xb6nt\xc3\xa4m\xc3\xa4\xc3\xa4n s\xc3\xa4\xc3\xa4dyille aimpaa suuremman kontrollin budjettiasioihin, mist\xc3\xa4 muodostui pohja pysyv\xc3\xa4lle k\xc3\xa4yt\xc3\xa4nn\xc3\xb6lle Saksissa._NEWLINE_Juhana Yrj\xc3\xb6 II:n seuraajaksi tuli h\xc3\xa4nen ainoa poikansa Juhana Yrj\xc3\xb6 III.'